KommentarDette er et debattinnlegg. Innlegget gir uttrykk for skribentens holdninger. Det er selvfølgelig dumt og dristig å komme med slike bombastiske utsagn om hvordan ting blir i fremtiden. Hadde jeg vært synsk hadde jeg vært mye, mye rikere enn jeg er i dag. Men skulle jeg veddet, og det gjør jeg av og til, så ville jeg veddet jeg på at bybanen kommer til Fyllingsdalen først.

Årsakene er mange. Det er ikke flertall for å bygge bybanen langs Bryggen. Riksantikvaren sier nei til å bygge bybanen inn ved Kjøttbasaren. Og, her er en liten nyhet: Fylkeskommunen vil etter alt å dømme protestere svært kraftig dersom bystyret forsøker å «tvinge» dem til å bygge bybanen inn i en tunnel i Peter Motzfeldts gate.

Dette fordi det blir fryktelig dyrt, og fordi man da med fullt overlegg vil bygge en bybane til totalt 20–25 milliarder kroner som knapt går innom byen. Kollektivdekningen investeringen skal forsvare blir altfor dårlig.

Det er i Peter Motzfeldts gate at Ap, Frp og store deler av Høyre ønsker å bygge Bybanen inn i en tunnel. Men det er naivt å tro at flertallet enkelt og greit kan få viljen sin. Enten man er Frp, Ap, eller Høyre så går makten gjennom å ha Venstre og KrF på laget.

Å overkjøre dem i det som er disse to partienes aller viktigste sak er, for å si det forsiktig, kanskje ikke måten å gå frem på, hvis man skal ha dem med. Dermed står man i dag med tre alternativer for Bybanen mot Åsane som alle innebærer en hel haug med trøbbel.

Men politikerne har laget seg en rømningsvei. Den finnes i det ellers temmelig håpløse bystyrevedtaket som det desperate flertallet sto bak i sommer.

«For å redusere fare for forsinkelser som skyldes forhold utenfor Bergen kommunes kontroll (for eksempel krav om arkeologiske utgravinger eller lignende), ber bystyret byrådet iverksette og intensivere regulering mot vest», står det i vedtaket.

Om kort tid vil byrådet behandle en sak om hvilke utredninger som må gjennomføres i forbindelse med reguleringsarbeidet både mot nord og vest, slik bystyret har bestemt. Snart legges planprogrammet for Bybanen vestover frem.

Her er traseen mer eller mindre opplagt. Den går fra sentrum til Møllendal, derfra til Haukeland, så til Minde og til slutt til Oasen i Fyllingsdalen. Ingenting er uten problemer, heller ikke denne traseen.

Men her handler det ikke om tunge drivere som vern og heftig symbolikk, derimot et særs praktisk problem. Jernbaneverket må ha mer areal ved godsterminalen i sentrum skal de kunne gi Bybanen arealet som traseen trenger for skinner og stopp på Mindemyren.

Dette er bør den nyslåtte byrådslederen Martin Smith-Sivertsen sammen med magiker og byutviklingsbyråd Henning Warloe kunne fikse. Gevinsten er fortsatt byrådsmakt med et sentrum som er fornøyd, og fred og ro i opptil flere år.

Så kan diskusjonen om Bybanen til Åsane, som i dag er preget av typisk pubertalt, erkebergensk og underholdende vås, kanskje modnes litt imens.